**Dôvodová správa**

# A. Všeobecná časť

Návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov (ďalej len „návrh zákona“) predkladá skupina poslancov Národnej rady Slovenskej republiky. **Cieľom** predkladaného návrhu zákona je

* **odstrániť problém spočívajúci v neprimerane prísnom postihovaní prechovávateľov/užívateľov marihuany,**
* **umožniť zníženie už uložených trestov za taký trestný čin, ktorý bude ponovom trestaný miernejšie.**

Súčasná právna úprava pozná prechovávanie omamných a psychotropných látok, jedov a prekurzorov pre vlastnú potrebu s určením maximálnych kvantitatívnych limitov počítaných podľa obvykle jednorazovej dávky. Tie sa už dnes vzťahujú aj na prechovávateľov marihuany.

**Predkladatelia navrhujú** v súvislosti s vyššie uvedeným účelom zaviesť osobitnú skutkovú podstatu prechovávania omamnej alebo psychotropnej látky z rastlín rodu konopa pre vlastnú potrebu za zachovania množstevných limitov v § 135, a to v nových ust. § 171 ods. 1 a ods. 2, s nižšou hornou hranicou trestnej sadzby – vo výške jedného roka (v ods. 1) a dvoch rokov (v ods. 2).

V záujme prevencie sa však v prípadoch prechovávateľov trestaných podľa § 171 ods. 1 alebo 2 tiež má ponovom v § 40 umožniť, aby súd podmienečne upustil od ich potrestania v prípade, že páchateľ (prechovávateľ omamnej alebo psychotropnej látky z rastlín rodu konopa pre vlastnú potrebu) bude súhlasiť s ochranným liečením podľa § 73.

Tiež sa navrhuje, aby páchatelia, ktorí sa trestného činu prechovávania drog nad množstvá považované v § 135 za množstvá vlastnej potreby (a to často iba mierne prekračujúc 10 dávok), doteraz upraveného v ust. § 172 ods. 1, dopustia v súvislosti s omamnou alebo psychotropnou látkou z rastlín rodu konopa, boli tiež potrestaní trestom s nižšou hornou hranicou trestnej sadzby – odňatím slobody na 3 roky až 7 rokov (namiesto doterajších 3 až 10 rokov), a v prípade recidívy trestom na 5 rokov až 10 rokov (nový § 172 ods. 2) namiesto doterajších 10 až 15 rokov. Odseky 3, 4 a 5 v § 172 budú upravovať ten istý skutok vo vzťahu k iným drogám, a tiež dílerstvo, kde zostáva právna úprava a aj výška trestu zachovaná v rovnakej výške ako je tomu doteraz, kopírujúc doterajšie znenie § 172. Odseky 6, 7 a 8 upravujúce kvalifikované skutkové podstaty tohto trestného činu zostávajú zachované a majú aj v prípade látky z rastlín rodu konopa zabezpečiť rovnako vysoké tresty ako v prípade ostatných drog – ide tu totiž o tresty pre tých, ktorí drogy prechovávajú vo veľkom rozsahu alebo ich distribuujú deťom, či prípadne spôsobia závažný následok ako je ťažká ujma na zdraví alebo smrť.

V ust. § 173 ods. 1 o prechovávaní predmetu na výrobu drog (kam sa v praxi niekedy radí i pestovanie rastlín z rodu konopa) sa odstraňuje spodná hranica trestnej sadzby (doteraz to bol jeden rok), s cieľom umožniť súdom zohľadniť všetky okolnosti každého jednotlivého prípadu a odstrániť neprimeranú tvrdosť zákona.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyv na podnikateľské prostredie, na životné prostredie, na manželstvo, rodičovstvo a rodinu a ani vplyv na informatizáciu spoločnosti, pozitívne sociálne vplyvy, najmä pozitívny vplyv na sociálnu exklúziu a predpokladá sa nulový vplyv na rozpočet verejnej správy (štátny rozpočet).

**B. Osobitná časť**

**K Čl. I**

**K bodu 1.**

 V prípade páchateľov – prechovávateľov omamnej alebo psychotropnej látky z rastlín rodu konopa pre vlastnú potrebu, sa súdu v novom § 40a umožňuje uložiť im namiesto trestu odňatia slobody ochranné liečenie, a to za podmienky, že s tým páchateľ súhlasí. Ide o osobitnú úpravu podmienečného upustenia od potrestania, výlučne v prípade páchateľov trestných činov podľa § 171 ods. 1 alebo 2. Ak sa odsúdený v skúšobnej dobe neosvedčí, t.j. ak poruší podmienky ochranného liečenia, súd mu môže uložiť trest podľa § 171 ods. 1 alebo 2, a to aj pred uplynutím skúšobnej doby.

**K bodu 2.**

 Legislatívno-technická zmena vzhľadom na zmenu textácie § 172.

**K bodu 3.**

 Legislatívno-technická zmena vzhľadom na zmenu textácie § 172.

**K bodu 4.**

 V ust. § 73 sa dopĺňa nový ods. 3, v ktorom sa ponovom vyžaduje, aby s uložením ochranného liečenia páchateľovi trestného činu podľa § 171 ods. 1 alebo 2 takýto páchateľ súhlasil. Jeho súhlas je podmienkou uloženia ochranného liečenia, ktorým súd môže v zmysle § 40 ods. 2 „nahradiť“ trest predpokladaný v ust. § 171 ods. 1 a 2. Súhlas sa teda vyžaduje iba v prípade páchateľov trestných činov súvisiacich s látkou z rastlín rodu konopa. V prípade iných návykových látok zostáva zachovaný doterajší právny stav.

**K bodu 5.**

 V § 171 sa v novodoplnených odsekoch 1 a 2 zavádzajú skutkové podstaty prechovávania omamnej alebo psychotropnej látky z rastlín rodu konopa v množstve podľa ust. § 135 ods. 1, s hornou hranicou trestnej sadzby vo výške do jedného roka a v množstve podľa ust. § 135 ods. 2 s hornou hranicou trestnej sadzby vo výške do dvoch rokov. Doterajšie odseky 1 a 2 sa prečíslovávajú na odseky 3 a 4 a legislatívno-technicky sa upravuje ich znenie v reakcii na vyňatie prechovávania omamnej alebo psychotropnej látky z rastlín rodu konopa do prvého a druhého odseku. Výška trestov zostáva v týchto prípadoch nezmenená.

**K bodu 6.**

 Medializované prípady až extrémne prísneho potrestania recidivistov, ktorí boli prechovávateľmi omamnej alebo psychotropnej látky z rastlín rodu konopa v množstve prekračujúcom množstvá považované za prechovávanie pre vlastnú potrebu (t.j. nad 10 dávok), vedú predkladateľov k zníženiu hraníc trestnej sadzby v novonavrhovanom ustanovení § 172 ods. 1 Trestného zákona, a to na 3 až 7 rokov (namiesto doterajších 3 až 10 rokov) a v prípade recidívy na 5 až 10 rokov namiesto doterajších 10 až 15 rokov (v ods. 2), ale len v prípade prechovávania, a len vo vzťahu k látke z rastlín rodu konopa. Doterajšia úprava vo vzťahu k iným látkam, jedom a prekurzorom a vo vzťahu k dílerstvu zostáva zachovaná vrátane výšky trestov v odsekoch 3, 4 a 5. Kvalifikované skutkové podstaty v ods. 6 až 8 sa pritom budú rovnako vzťahovať aj na páchateľov činov v spojení s omamnou alebo psychotropnou látkou z rastlín rodu konopa, a to za zachovania doterajších prísnych trestov.

**K bodu 7.**

Trestný zákon v ust. § 173 pozná osobitnú skutkovú podstatu prechovávania zariadenia na výrobu omamnej látky, psychotropnej látky, jedu a prekurzora so základnou sadzbou od jedného do piatich rokov. Do znenia § 173 sa pritom zasahuje iba odstránením spodnej hranice v ust. § 173 ods. 1, vzhľadom na vhodnosť a nutnosť zohľadnenia všetkých okolností prípadu – pod prechovávanie predmetu na nedovolenú výrobu omamnej látky sa totiž doteraz v praxi podraďovalo aj pestovanie rastlín rodu konopa, dokonca pre vlastnú potrebu. V nasledujúcich kvalifikovaných skutkových podstatách v § 173 ods. 2 až 4 naopak už ide o trestanie za činnosť sledujúcu v tejto súvislosti prospech, resp. zisk, do čoho sa touto navrhovanou novelou nezasahuje a prísne postihy sa zachovávajú.

**K bodu 8.**

 Prechodné ustanovenie má podľa vzoru prechodných ustanovení z trestného zákona z roku 1961 za cieľ umožniť prehodnotenie a zníženie už uložených trestov v prípade páchateľov odsúdených podľa ust. § 171 a § 172 po zmene znenia skutkových podstát a výšky trestných sadzieb. Súd podľa tohto ustanovenia môže i bez návrhu pomerne skrátiť trest uložený podľa ust. § 171 a § 172, ak by sa po 30. apríli 2022 príslušný trestný čin posudzoval už podľa nového znenia ust. § 171 a § 172, s nižšou hranicou trestnej sadzby.

**K Čl. II**

Vzhľadom na dĺžku legislatívneho procesu sa účinnosť navrhuje na 1. mája 2022.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu právneho predpisu:** návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. je upravený v sekundárnom práve Európskej únie - v Rámcovom rozhodnutí Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami; uvedené už bolo zohľadnené v súčasnom znení Trestného zákona,
3. je obsiahnutý v judikatúre Súdneho dvora Európskej únie – rozsudok z 11. júna 2020 vo veci C-634/18.

**4. Vzhľadom na to, že predmet návrhu zákona negatívne nezasahuje a nemení doteraz prebraté a zohľadnené ustanovenia príslušného aktu sekundárneho práva Európskej únie v platnom a účinnom znení Trestného zákona, je bezpredmetné vyjadrovať sa podrobnejšie k bodu 4.**

**5. Návrh zákona je zlučiteľný s právom Európskej únie úplne.**

**Doložka**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |   | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |   | x |   |
| 3. Sociálne vplyvy | x |  |   |
| – vplyvy na hospodárenie obyvateľstva, |  | x |   |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť |  |  x |   |
| 4. Vplyvy na životné prostredie |  | x |   |
| 5. Vplyvy na informatizáciu spoločnosti |   | x |   |

**A.3. Poznámky**

*Návrh zákona predpokladá pozitívne vplyvy na sociálnu exklúziu osôb, ktoré sa dopustili alebo dopustia trestných činov spojených s prechovávaním omamnej alebo psychotropnej látky z rastlín rodu konopa pre vlastnú potrebu. Zníženie neprimerane vysokých trestov bude mať pozitívny vplyv na ich opätovné plnohodnotné začlenenie sa do spoločnosti a zároveň zákonodarca uprednostňuje uloženie ochranného liečenia pred uložením trestu odňatia slobody.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*